b'\n_START_ARTICLE_\nKurt Wallander\n_START_SECTION_\nKirjat\n_START_PARAGRAPH_\nKurt Wallanderista kertovia kirjoja on kymmenen, ja niit\xc3\xa4 on k\xc3\xa4\xc3\xa4nnetty useille kielille. Varsinkin my\xc3\xb6hemm\xc3\xa4t romaanit kohosivat heti myyntilistojen k\xc3\xa4rkeen._NEWLINE_Kurt Wallander on syntynyt 30. tammikuuta 1947. H\xc3\xa4n on kirjasarjan alussa keski-ik\xc3\xa4inen rikoskomisario, joka on hiljattain eronnut vaimostaan, vieraantunut tytt\xc3\xa4rest\xc3\xa4\xc3\xa4n, laiminly\xc3\xb6 terveytt\xc3\xa4\xc3\xa4n, kinaa is\xc3\xa4ns\xc3\xa4 kanssa ja ep\xc3\xa4toivoisesti etsii uutta naisyst\xc3\xa4v\xc3\xa4\xc3\xa4. H\xc3\xa4nell\xc3\xa4 on ongelmia perheens\xc3\xa4, ty\xc3\xb6tovereiden ja itsens\xc3\xa4 kanssa. Oopperasta pit\xc3\xa4v\xc3\xa4 Wallander ty\xc3\xb6skentelee Ystadin pikkukaupungissa. H\xc3\xa4n asui pitk\xc3\xa4\xc3\xa4n kaupungin keskustassa osoitteessa Mariagatan 10. _NEWLINE_Henning Mankellin oli tarkoitus lopettaa Kurt Wallander -kirjat vuonna 1999 ilmestyneeseen novellikokoelmaan Pyramidi, mutta vuonna 2009 h\xc3\xa4n py\xc3\xb6rsi p\xc3\xa4\xc3\xa4t\xc3\xb6ksens\xc3\xa4 ja kirjoitti viel\xc3\xa4 teoksen Rauhaton mies. Kirjassa Ennen routaa p\xc3\xa4\xc3\xa4osassa on Kurt Wallanderin tyt\xc3\xa4r Linda Wallander. Vuonna 2013 julkaistiin ruotsiksi ja suomeksi pienoisromaani Haudattu, joka oli aiemmin julkaistu vain hollanniksi._NEWLINE_Kurt Wallander esiintyy my\xc3\xb6s kirjailija Jan Guilloun kirjassa En medborgare h\xc3\xb6jd \xc3\xb6ver varje misstanke.\n_START_SECTION_\nElokuva- ja televisioversiot\n_START_PARAGRAPH_\nWallander-kirjoista on tehty elokuvia ja televisiosarjoja. Kahdeksan ensimm\xc3\xa4ist\xc3\xa4 romaania on kuvattu Ruotsissa vuosina 1995\xe2\x80\x932006. Niiden p\xc3\xa4\xc3\xa4osan esitt\xc3\xa4j\xc3\xa4n\xc3\xa4 on Rolf Lassg\xc3\xa5rd, joka esitt\xc3\xa4\xc3\xa4 Wallanderia my\xc3\xb6s 2007 tehdyss\xc3\xa4 elokuvassa Pyramidi. Elokuvia on esitetty Suomen televisiossa, esimerkiksi MTV3-kanavalla vuonna 2013._NEWLINE_Linda Wallander -kirjaan perustuva elokuva Ennen routaa sai ensi-iltansa Suomessa 2005. Se on ensimm\xc3\xa4inen osa 32-osaisesta Wallander-sarjasta, jossa Wallanderia esitt\xc3\xa4\xc3\xa4 Krister Henriksson ja jonka elokuvat perustuvat Mankellin suunnittelemiin juoniin. Elokuvassa Kosto Wallander muuttaa omakotitaloon meren rannalle._NEWLINE_Wallander-kirjojen pohjalta on tehty yhdeks\xc3\xa4n englanninkielist\xc3\xa4 televisioelokuvaa, joissa Wallanderia esitt\xc3\xa4\xc3\xa4 Kenneth Branagh. Branagh pyysi itse p\xc3\xa4\xc3\xa4st\xc3\xa4 Wallanderin rooliin, koska pit\xc3\xa4\xc3\xa4 Wallander-kirjoista. _NEWLINE_Guillou ja Mankell k\xc3\xa4sikirjoittivat yhdess\xc3\xa4 televisiosarjan Talisman, jossa Wallanderkin on mukana. H\xc3\xa4nt\xc3\xa4 n\xc3\xa4yttelee Lennart J\xc3\xa4hkel._NEWLINE_Netflix tuottaa englanninkielisen televisiosarjan Young Wallander, jossa nuorta Kurt Wallanderia esitt\xc3\xa4\xc3\xa4 Adam P\xc3\xa5lsson. Sarja kuvataan Vilnassa, ja se julkaistaan vuonna 2020.'